SL Uradni list Evropske unije C 35/19

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 35/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„BROVADA“

ES št. : IT-PDO-0005-0783-14.07.2009

ZGO ( ) ZOP ( X )

1. Ime:

„Brovada“

To ni geografski izraz, temveč samostalnik v narečju, ki se je na geografskem območju iz točke 4 tradicionalno uporabljal za označevanje zadevnega živila.

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

ZOP „Brovada“ je ime proizvoda, ki se pridobiva z vlaganjem lokalnega ekotipa strniščne repe (Brassica rapa L. var. rapa Hart) ali repe „brovada“ s postopkom maceracije in fermentiranja v grozdnih tropinah.

Proizvod se prodaja v obliki ribanih trakov z naslednjimi značilnostmi:

— hrustljava in čvrsta tekstura, ki ni nikoli trda,

— smetanasto bela barva, ki lahko prehaja tudi v rožnato ali rdečo glede na značilnosti uporabljenih grozdnih tropin,

— trakovi so široki od 3 do 7 mm,

— vrednost Ph je med 3,4 in 3,8,

— največja vsebnost hlapljive kisline, izražene kot ocetna kislina, je 5,5 mg/g,

— kiselkast okus brez priokusa sveže zelenjave,

— pikantna aroma grozdnih tropin.

3.3 Surovine (samo za predelane proizvode):

Repa „brovada“, lokalni ekotip strniščne repe (Brassica rapa L. var. rapa Hart), je bila vključena v regionalni register za zaščito avtohtonih genetskih virov kmetijskega in gozdarskega pomena, ki ga vodi avtonomna dežela Furlanija – Julijska krajina (Friuli-Venezia Giulia) (oddelek za zelenjavo). Dozorel proizvod na polju mora imeti naslednje značilnosti: — koren valjaste oblike ali oblike odsekanega stožca, kar omogoča rezanje na trakove, — dolžina najmanj 12 cm, — čvrsto in sočno belo meso, — rdeče-vijoličasta lupina, katere obarvanost se začne pri nati in nadaljuje do največ dveh tretjin dolžine, preostanek pa je bel, — vsaj ena tretjina celotne dolžine korena repe je v zemlji.

Grozdne tropine imajo naslednje značilnosti: — izvirajo izključno iz vinarstva, v katerem se uporablja rdeče grozdje z območja proizvodnje iz točke 4, — niso očitno plesnive ali gnile, — so suhe in jih je lahko mleti.

Voda.

Neobvezne surovine:

— drozga iz svežega grozdja: proizvedena iz rdečega grozdja z območja proizvodnje iz točke 4, meša se izključno z grozdnimi tropinami,

— rdeče vino: proizvedeno iz rdečega grozdja, pridelanega in predelanega v vino na območju proizvodnje iz točke 4,

— rdeči vinski kis,

— groba morska sol.

Konzervansov in barvil ni dovoljeno uporabljati.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Repa mora biti pridelana na opredeljenem območju, na katerem se tudi predeluje „Brovada“.

3.6 Posebna pravila za rezanje, ribanje, pakiranje itn.:

„Brovada“ se mora pred prodajo pakirati na kraju proizvodnje, da se „Brovada“ in tekočina, ki jo repa spusti med ribanjem po fermentaciji, zaščitita pred razkrojem, ki bi negativno vplival na glavne kemične in organoleptične lastnosti.

„Brovada“ se prodaja v naslednjih hermetično zaprtih embalažah:

— plastičnih vrečkah za živila z vsebnostjo: 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg, 1,5 kg,

— plastičnih pladnjih za živila z vsebnostjo: 100 g, 150 g, 200 g, 250 g, 300 g, 350 g, 400 g, 450 g, 500 g, 550 g, 600 g, 650 g, 700 g, 750 g, 800 g, 850 g, 900 g, 950 g, 1 kg, 1,05 kg, 1,1 kg, 1,15 kg, 1,2 kg, 1,25 kg, 1,3 kg, 1,35 kg, 1,4 kg, 1,45 kg, 1,5 kg, 3 kg, 4 kg,

— plastičnih vedrih za živila z vsebnostjo: 2,5 kg, 5 kg, 10 kg,

— steklenih kozarcih z vsebnostjo: 250 g, 400 g, 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg, 1,5 kg.

3.7 Posebna pravila za označevanje:

Vsako pakiranje proizvoda „Brovada“ mora imeti oznako.

Oznake, pritrjene na proizvod, morajo prikazovati:

logotip, besedilo „Denominazione di Origine Protetta“ („zaščitena označba porekla“), logotip Skupnosti, leto proizvodnje grozdnih tropin in oznako serije proizvodnje.

Ime „Brovada DOP“ se ne sme prevajati.

Prepovedano je dodati vsakršen opis, ki ni posebej določen.

Uporaba imen, trgovskih znamk in blagovnih znamk je dovoljena, če ne hvalijo proizvoda in zavajajo kupcev.

Logotip je sestavljen iz dveh glavnih elementov: stilizirane grafike, ki prikazuje repo, in besedila „Brovada“.

Slika repe je v obliki ročno narisane grafike na grobem kartonu. Umeščena je pod kotom 20 stopinj od navpičnice, njene liste pa prekriva začetna črka B besede „Brovada“, ki je napisana z velikimi tiskanimi črkami. Pod celotnim logotipom, ki ga sestavljata opisana elementa, je besedilo „Denominazione di Origine Protetta“ („Zaščitena Označba Porekla“).

4. Kratka opredelitev geografskega območja:

Območje, na katerem se proizvaja in pakira ZOP „Brovada“, leži znotraj ozemlja občin (davčnih in upravnih enot) v pokrajinah Gorica, Pordenone in Videm v avtonomni deželi Furlanija – Julijska krajina, izključena pa so območja na nadmorski višini več kot 1 200 metrov.

5. Povezanost z geografskim območjem:

5.1 Posebnosti geografskega območja:

Območje, ki je namenjeno pridelavi repe „brovada“, ima zmerno toplo podnebje: temperaturni vzorci so večinoma homogeni, spremlja pa jih dovolj dežja. V obdobju od julija do novembra pade v povprečju od 500 do 700 mm padavin. V toplejši polovici leta, med aprilom in septembrom, je pogostost neviht 0,5, tj. ena na vsaka dva dneva; pogostejše so pozno popoldne (35 %), najmanj pogoste (15 %) pa zjutraj.

Poletne temperature se gibljejo med 18,8 in 22,4 °C. Za jesenske temperature je značilen ustrezen temperaturni razpon. Skozi celotno obdobje pridelave so najnižje temperature običajno visoke (v povprečju 8,2 °C).

Prst, v kateri se prideluje pridelek, je rahla, manj skeletna in ima teksturo, za katero sta značilna prepustnost in odlično odvajanje, kar omogoča visoko vsebnost kisika. Zadevno ozemlje leži na nadmorski višini pod 1 200 m. Na višji nadmorski višini na opredeljenem območju repa „brovada“, dvoletnica, ne zraste do konca dovolj zgodaj, oblikuje slab koren, težko preživi zimo, včasih pa tudi razvije spolno dozorele cvetove. Posebne značilnosti prsti in blage temperature med obdobjem rasti neposredno vplivajo na razvoj repe in omogočajo ohranjanje najboljše kakovosti. Znanje in neposredne izkušnje proizvajalcev imajo odločilno vlogo pri vseh stopnjah proizvodnje repe „Brovada“. Med različnimi stopnjami proizvodnje je človekov prispevek bistven pri postopku kisanja grozdnih tropin, oceni potrebne količine, pravilnem nalaganju v plasti v kadi, določanju trajanja kisanja repe in prepoznavanju, kdaj je kisanje končano.

5.2 Posebnosti proizvoda:

„Brovada“ se pripravlja samo na opredeljenem območju znotraj avtonomne dežele Furlanija – Julijska krajina.

„Brovada“ ima hrustljavo in prožno teksturo, ki ni nikoli trda, kiselkast okus ter pikantno aromo grozdnih tropin. Je smetanasto bele barve, ki lahko prehaja tudi v rožnato ali rdečo glede na značilnosti uporabljenih grozdnih tropin.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO).:

Povezavi med repo „Brovada“ in geografskim območjem proizvodnje sta pridelava ekotipa repe „brovada“ in posebna metoda predelave te repe, ki je edinstvena v deželi. Območje proizvoda zaznamuje v glavnem zmerno toplo podnebje med obema letnima časoma, ko je repa najbolj občutljiva – obdobjem sajenja in obdobjem razvoja rastline, in se ujema z območjem, na katerem se ekotip repe „brovada“ tradicionalno prideluje. Ta ekotip je rezultat dolgotrajnega postopka množičnega izbora, ki so ga skozi čas opravljali lokalni proizvajalci repe „Brovada“. Značilnosti prsti, nadmorska višina pridelovalne zemlje in mile temperature med obdobjem rasti omogočajo pridelavo repe „brovada“ z najboljšimi značilnostmi, tako da je mehka in ni nitasta, kar sta glavni zahtevi za nadaljnjo predelavo.

Podobno so tudi grozdne tropine, včasih pa tudi grozdje in/ali vino, ki se uporabljajo za proizvodnjo proizvoda „Brovada“, rezultat posebnega razmerja med rdečimi sortami trte in geografskim območjem. Mikrobna flora, ki naravno spremlja proizvod, je značilna za območje proizvodnje in lahko znatno vpliva na postopke fermentacije v grozdnih tropinah in repi, s tem pa ima precejšen učinek na organoleptične lastnosti.

Poleg tega imajo znanje in neposredne izkušnje proizvajalcev na tem opredeljenem območju odločilno vlogo pri številnih stopnjah proizvodnje proizvoda „Brovada“.

Zagotovitev pravilnega kisanja samo na podlagi opazovanja in izkušenj izhaja iz lokalne kulture. Številni dejavniki medsebojno vplivajo drug na drugega pri pravilnem razvoju obeh postopkov kisanja: postopku kisanja grozdnih tropin zaradi ocetnokislinskih bakterij in postopku kisanja repe zaradi mlečnokislinskih bakterij. Poznavanje teh dejavnikov in sposobnost njunega uravnavanja za pridobivanje proizvoda „Brovada“ z opredeljenimi kemičnimi lastnostmi ter edinstveno čvrstostjo, okusom in aromo je mogoče najti samo na območju proizvodnje, kar potrjuje obsežna dokumentacija.

Prisotnost proizvoda na opredeljenem območju opisujejo številni zgodovinski dokumenti in avtorji: Jacopo Valvasone di Maniago (zgodovinar iz šestnajstega stoletja) v delu „Cronaca inedita“ („neobjavljena kronika“) obravnava temo „Incursioni dei turchi in Friuli“ (turški vpadi v Furlanijo); v Vidmu sta ga leta 1860 objavila založnika Tombetti-Murero; profesor Filippe Re v delu „Annali dell'Agricoltura del Regno d'Italia“ („kmetijski letopisi Kraljevine Italije“), 5. zvezek, januar–februar–marec 1810 opisuje pridelavo in konzerviranje repe. Postopek, ki ga je pred skoraj dvesto leti opisal priznani akademski agronom, se v glavnih značilnostih nikakor ne razlikuje od postopka, ki se še danes uporablja za proizvodnjo repe „Brovada“.

O njem govorijo številna gastronomska in literarna dela, med katerimi sta najpomembnejši:

— „Confessioni di un italiano“ (1867) („Izpovedi Italijana“), prevedeno v angleščino kot „The Castle of Fratta“, avtorja Ippolita Nieva (1831–1861),

— „Viaggio in Italia“ („Potovanje po Italiji“) (1957), avtorja Guida Pioveneja (1907–1974).

Sklic na objavo specifikacije:

(Člen 5(7) Uredbe (ES) št. 510/2006)

Ministrstvo je začelo nacionalni postopek ugovora z objavo vloge za priznanje zaščitene označbe porekla „Brovada“ v Uradnem listu Italijanske republike št. 78 z dne 3. aprila 2009.

Celotno besedilo proizvodne specifikacije je na voljo na povezavi:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.